ดอลล์ผันผวนหลังสหรัฐเผยตัวเลขจ้างงานนอกภาคเกษตร
ดอลลาร์สหรัฐเคลื่อนไหวอย่างผันผวนเมื่อคืนวันศุกร์ที่ผ่านมา (7 ส.ค.) หลังสหรัฐเผยตัวเลขการจ้างงานนอกภาคเกษตรเดือนก.ค. ขยายตัวในอัตราที่ชะลอลงเมื่อเทียบกับเดือนมิ.ย. 
9 ส.ค. 2558

สำนักข่าวอินโฟเควสท์รายงานว่า ค่าเงินยูโรแข็งค่าเมื่อเทียบดอลลาร์ สู่ระดับ 1.0970 ดอลลาร์ จาก 1.0922 ดอลลาร์ ส่วนเงินปอนด์อ่อนค่าเมื่อเทียบดอลลาร์ แตะที่ 1.5492 ดอลลาร์ จาก 1.5514 ดอลลาร์
ด้านเงินดอลลาร์ออสเตรเลียแข็งค่าเทียบดอลลาร์สหรัฐ ที่ 0.7407 ดอลลาร์สหรัฐ จาก 0.7341 ดอลลาร์สหรัฐ ขณะที่ดอลลาร์สหรัฐอ่อนค่าเทียบเยนแตะ 124.17 เยน จาก 124.71 เยน แต่แข็งค่าเมื่อเทียบฟรังก์สวิส ที่ระดับ 0.9836 ฟรังก์ จาก 0.9810 ฟรังก์
ทั้งนี้ กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 215,000 ตำแหน่งในเดือนก.ค. สอดคล้องกับตัวเลขคาดการณ์ของนักวิเคราะห์ โดยลดลงจากระดับ 223,000 ตำแหน่งในเดือนมิ.ย. ขณะที่อัตราการว่างงานทรงตัวที่ระดับ 5.3% ซึ่งเป็นระดับต่ำสุดนับตั้งแต่เดือนเม.ย. 2551 และสอดคล้องกับตัวเลขคาดการณ์ของนักวิเคราะห์เช่นกัน